Σιλβέστρος Ματσολίνι

Ο Σιλβέστρος Ματσολίνι ντα Πριέριο (ιταλ. Silvestro Mazzolini da Prierio, λατ. Sylvester Prierias, 1456/1457 – 1527) ήταν Ιταλός θεολόγος που γεννήθηκε στο Πριέρο του Πεδεμόντιου, από όπου και η επωνυμία του.

Σε ηλικία 15 ετών εισήλθε στο Τάγμα των Δομινικανών μοναχών. Πέρασε θριαμβευτικά ένα πρόγραμμα σπουδών, και έτσι δίδαξε κατόπιν θεολογία στα Πανεπιστήμια της Μπολόνια, της Παβίας (μετά από πρόσκληση της συγκλήτου της Δημοκρατίας της Βενετίας), και στη Ρώμη, όπου μετακλήθηκε από τον ίδιο τον Πάπα Ιούλιο Β΄ το 1511. Το 1515 διορίσθηκε Μάγιστρος του Ιερού Αποστολικού Ανακτόρου, αξίωμα το οποίο διετήρησε μέχρι τον θάνατό του: Ο Ματσολίνι πέθανε στη Ρώμη, καθώς χάθηκε όταν τα εξεγερθέντα στρατεύματα της Αγίας Ρωμαϊκής Αυτοκρατορίας του Γερμανικού Έθνους εισέβαλαν βίαια στην πόλη, την οποία και λεηλάτησαν.

Το γραπτό έργο του Σιλβέστρου Ματσολίνι καλύπτει ένα τεράστιο εύρος, περιλαμβάνοντας πραγματείες για τους πλανήτες, τη δύναμη των δαιμόνων, ιστορικά θέματα, την εκκλησιαστική ρητορική, τα έργα του Θωμά Ακινάτη και το Παπικό πρωτείο. Η πραγματεία του για τη διδασκαλία του Ακινάτη ήταν επικριτική των ερμηνειών του επίσης Δομινικανού Θωμά ντε Βίο ή Κατζετάν.

Ο Ματσολίνι ντα Πριέριο υπήρξε ο πρώτος θεολόγος που με τα κείμενά του επιτέθηκε δημοσίως στα δόγματα του Μαρτίνου Λούθηρου με κάποια εμβρίθεια. (Τα κείμενα του Γιόχαν Τέτσελ κατά του Λούθηρου αποκλήθηκαν από τον Δομινικανό ιστορικό του 18ου αιώνα Ζακ Εσάρ απλώς «σκόρπια φύλλα», folia volitantia.) Ο Λούθηρος απάντησε στα επιχειρήματα του Ματσολίνι και ο δεύτερος δημοσίευσε ανταπαντήσεις, οπότε άρχισε μια μακρά συζήτηση.

Σύμφωνα με το λήμμα του D.J. Kennedy στην Catholic Encyclopedia, «το αναγκαίο της αμεσότητος στην επίθεση και στην άμυνα του δόγματος δικαιολογεί τις ατέλειες στο ύφος κάποιων γραπτών του». Ο Μόργκαν Κόουί είναι πολύ σκληρότερος κατά των επιδόσεων του Ματσολίνι στην αντιμετώπιση του Λούθηρου: «Τα κατάφερε τόσο άσχημα, ώστε ο Πάπας τού απαγόρευσε να γράφει πλέον για τα υπό συζήτηση ζητήματα.» Το ίδιο σημειώνει ότι δήλωσε και ο Έρασμος.Morgan Cowie: A descriptive catalogue of the manuscripts and scarce books in the Library of St. John’s College, Cambridge, εκδ. Deighton, Λονδίνο 1843, σελ. 127

Από τα έργα του Ματσολίνι ντα Πριέριο ξεχωρίζει ίσως περισσότερο το Summa Summarum, quæ Sylvestrina dicitur (Ρώμη 1516), που ανατυπώθηκε σαράντα φορές και αποτελεί μια (με αλφαβητική σειρά) εγκυκλοπαίδεια των θεολογικών ζητημάτων.

Εργογραφία



 Rosa aurea, Μπολόνια 1510 (μια έκθεση των ευαγγελικών περικοπών του έτους)
 In theoricas planetarum, Βενετία 1513

 Summa Summarum, quæ Sylvestrina dicitur, 1516

 Epitoma responsionis ad Lutherum, Perugia 1519
 De juridica et irrefragabili veritate Romenæ Ecclesiæ Romenique Pontificis, Ρώμη 1520
 Errata et argumenta M. Lutheri, Ρώμη 1520

Πηγές

 Michael M. Tavuzzi: Prierias: the life and works of Silvestro Mazzolini da Prierio, 1456-1527, Duke University Press, Durham, N.C., 1997

Παραπομπές

Εξωτερικοί σύνδεσμοι
 C. Matthew McMahon, A History of the Reformation in the 16th Century, Βιβλίο 3
 Λήμμα για τον Σ. Ματσολίνι στη Schaff Encyclopedia

 S. Feci: «MAZZOLINI, Silvestro», λήμμα στο Dizionario Biografico degli Italiani, Istituto della Enciclopedia Italiana (στην ιταλική)
 Mazzolini Silvestro da Prierio (στην ιταλική)

Κατηγορία:Ιταλοί θεολόγοι
Κατηγορία:Ιταλοί μοναχοί
Κατηγορία:Ρωμαιοκαθολικοί μοναχοί